Audrašaukliniai paukščiai
Audrašaukliniai arba vamzdžianosiniai (Tubinares) – paukščių (Aves) būrys. Tai visame pasaulyje paplitę jūriniai paukščiai. Snapas pailgas, jo galas nulinkęs žemyn, lyg kablys. Ramfoteką sudaro raginės plokštelės, šnervės yra raginių vamzdelių galuose. Sparnai siauri ir ilgi. Kojų tris priekinius pirštus jungia odos plėvė, užpakalinis pirštas sunykęs. Gerai skraido, didžiąją laiko dalį praleidžia virš vandenynų, sausumoje nevikrūs, čia būna tik veisimosi periodu. Minta vandens gyvūnais, kuriuos stveria nuo vandens paviršiaus. Stambesnės rūšys lesa ir stambių jūrinių gyvūnų dvėseną ir kartais puola pingvinų jauniklius. Monogamai. Patinai nesiskiria nuo patelių. Dauginasi sausumoje, dažniausiai neprieinamose salose ar ant skardžių. Kasmet jie grįžta į įprastines dauginimosi vietas, kuriose sudaro iki milijono porų dydžio kolonijas. Patelė deda tik po vieną kiaušinį – dažnai minkštoje dirvoje išraustame urve ar uolų plyšiuose ir peri abu porelės nariai. Naktimis jaunikliai maitinami aliejine medžiaga, kuri gaminasi suaugėlių skrandyje. Jaunikliai lizdatupiai, vystosi labai lėtai. Užaugusius riebius jauniklius suaugę staiga palieka. Savaitę pabadavę jauni paukščiai palieka lizdus ir nusileidžia į jūrą. Būryje 4 šeimos, 23 gentys ir 108 rūšys. Šeima Albatrosiniai (Diomedeidae) [2 gentys, 14 rūšių] Šeima Audrašaukliniai (Procellariidae) [12genčių, 70 rūšių] Šeima Kregždiniai audrašaukliai (Hydrobatidae) [8 gentys, 20 rūšių] Pošeimis Pietiniai kregždiniai audrašaukliai (Oceanitinae) [5 gentys, 7 rūšys] Pošeimis Šiauriniai kregždiniai audrašaukliai (Hydrobatinae) [3gentys, 13 rūšių] Šeima Nardantieji audrašaukliai (Pelecanoidae) [1 gentis, 4 rūšys] Lietuvoje stebima tik viena retkarčiais užklystanti rūšis – šiaurinis audrašauklis.